Tuulomajoen vesistöalue keltaisella, keskellä Ylä-Tuuloman tekojärvi
**Tuulomajoki** (ven. Туло́ма, *Tuloma*, koltansaameksi *Tuållâmjokk*, pohjoissaameksi *Doallánjohka*) on Barentsinmereen laskeva joki Murmanskin alueen länsiosassa Venäjällä.

Joen kulku
----------

Joki on 64 kilometriä pitkä. Se alkaa Ylä-Tuuloman tekojärvestä kapeana jokena, joka alkaa pian levenemään johtuen alajuoksulla sijaitsevasta voimalaitoksesta. Voimalan pato nostaa joen vedenpintaa niin paljon, että joen jokilaakso on täyttynyt ja muodostaa melko leveän ja suvantomaisen joen. Se virtaa näin lähes koko matkan koilliseen päin ja patoallas päättyy Murmašissa voimalaitokseen. Vesi putoaa siinä 18 metriä ja joki jatkaa sen jälkeen luonnontilaisena vielä 10 kilometriä Kuolan kaupunkiin. Täältä alkaa Kuolanvuono, joka aukeaa 50 kilometrin päässä Barentsinmereen.

* Yläjuoksun erämaaosuusYläjuoksun erämaaosuus
* Joen alajuoksuaJoen alajuoksua
* Kaarisilta KuolassaKaarisilta Kuolassa

Vesivoimalaitoksia
------------------

Tuulomajokeen on rakennettu kaksi vesivoimalaitosta. Ala-Tuuloman voimalaitos (kapasiteetti 57 megawattia) rakennettiin joen suulle Murmašiin 1930-luvulla. Sen putouskorkeus on 18 metriä, ja se on käytännössä padonnut koko Tuulomajoen yläpuolisen jokiosuuden yhdeksi 60 kilometriä pitkäksi tekoaltaaksi. Ylä-Tuuloman voimalaitos (268 megawattia) rakennettiin 1960-luvulla lähelle Nuorttijärven niskaa, jossa sijaitsee nykyään Ylä-Tuuloman taajama. Voimalan pudotuskorkeus on noin 60 metriä, ja sen yläpuolelle muodostuu Ylä-Tuuloman tekojärvi, joka nosti entisen Nuorttijärven vedenkorkeutta ja laajensi sen järvialaltaan pinta-alan kymmenkertaiseksi (745 neliökilometriä).

* Ylä-Tuuloman tekojärviYlä-Tuuloman tekojärvi
* Ylä-Tuuloman tekojärviYlä-Tuuloman tekojärvi
* Ylä-Tuuloman voimalaitosYlä-Tuuloman voimalaitos
* Ala-Tuuloman voimalaitosAla-Tuuloman voimalaitos

Luontoarvoja
------------

Tuulomajoki alkoi luonnontilaisena Nuorttijärvestä. Joen koko putouskorkeus luonnontilassa oli 48,3 metriä. Ennen voimalaitosrakentamista luonnontilainen joki oli hyvä lohijoki. Alajuoksulle rakennettu voimala lopetti lohen nousun yläjuoksulle kokonaan. Ala-Tuuloman voimalaitoksen yhteyteen on rakennettu kalatie, joka toimii hyvin. Sen sijaan Nuorttijärven niskalle rakennetun säännöstelypadon Borland-tyyppinen kalahissi on epäkunnossa, jolloin lohi ei nouse valuma-alueella tämän ylemmäksi. Pari kilometriä padon alapuolella Tuulomajokeen lounaasta yhtyvään Petsajokeen nousee merilohi puoliksi kuivuneeseen Patunankönkääseen louhitun kalatien kautta.

Tuulomajoen vesistö
-------------------

*Pääartikkeli: Tuulomajoen vesistö*
Tuulomajoen valuma-alueen pinta-ala on 21 140 km² (tai 21 500  km² ). Valuma-alueen yläjuoksulta jää 3 285 km² (16 %) Suomen puolelle ja alajuoksulla 17 855 km² (84 %) Venäjän puolelle.

Tuulomajoen keskivirtaama on 241 m³/s (MQ). Valuma-alue voidaan jakaa neljään pieneen vesistöalueeseen: Luttojoen valuma-alueeseen, Nuorttijoen valuma-alueeseen (johon Jaurijoki yhtyy), Petsajoen valuma-alueeseen ja Ala-Tuulomajoen alueeseen. Luttojoen valuma-alueen keskivirtaama on ollut vuosina 1993–2000 22,3 m³/s. Luttojen muita tilastollisia arvoja samalta aikajaksolta ovat 348 m³/s (HQ), 219 m³/s (MHQ), 4,02 m³/s (MNQ) ja 1,76 m³/s (NQ). Joelle nousee toistuvasti kevättulva, joka ei kuitenkaan ole ihmisille vaarallinen. Muiden vesistöalueiden tietoja ei ole käytettävissä.

Huomioita
---------

1. 1 2  Pääuoman yhteispituus on mitattu venäjänkielisestä karttapalvelusta GeoMixer sen tarjoamalla mittaustyökalulla.
2. 1 2  Tieto on luettu venäjänkielisestä wikipedian artikkelista ru:Тулома.

Lähteet
-------

1. 1 2  Ekholm, Matti: *Suomen vesistöalueet*. Vesi- ja ympäristöhallinnon julkaisuja – Sarja A 126. Helsinki: Vesi ja Ympäristöhallitus, 1993. ISBN 951-47-6860-4.
2. 1 2 3  *Our Waters: Joining Hands Across Borders*, s. 40–42. First Assessment of Transboundary Rivers, Lakes and Groundwaters. New York & Geneve: Yhdistyneet Kansakunnat, 2007. ISSN: 1995-4352. ISBN 978-92-1-116972-0. Teoksen verkkoversio (PDF) (viitattu 29.5.2021). (englanniksi)
3. 1 2 3  Река Тулома (*textual.ru*) *Venäjän valtion vesistötietokanta*. Viitattu 29.5.2021. (venäjäksi)
4. 1 2  Tuulomajoen vesistöalue (72) *Järviwiki*. Suomen ympäristökeskus. Viitattu 9.2.2023.

Aiheesta muualla
----------------

* Kuvia tai muita tiedostoja aiheesta **Tuulomajoki** Wikimedia Commonsissa

* Energiayhtiö TGC-1: Kolskij-haaraosasto (Arkistoitu – Internet Archive) (suomeksi) (tgc1.ru)